SKRIFTLIG FORESPØRGSEL E-4117/00

af Juan Naranjo Escobar (PPE-DE) til Kommissionen

(11. januar 2001)

Om: Revolutionen med brint i fremtidens biltransport

Mere forskning og udvikling er nobelpristagerens Carlo Rubbias opskrift på, hvordan energiproblemet skal løses, idet han mener, at innovation er den bedste form for vedvarende energi.

Ifølge den italienske fysiker vil der i løbet af de næste 15-20 år ske en forandring, hvor en hel civilisation baseret på olie vil blive afløst af en ny situation baseret på en anden form for brændstof, nemlig brint, og han sammenligner denne forandring med computerens afløsning af skrivemaskinen.

Kan Kommissionen i betragtning af den pågældende italienske fysikers prestige og betydningen af hans udtalelser oplyse, hvordan den stiller sig til forskningen i anvendelsen af brint i fremtidens biltransport, om der findes forskning direkte finansieret af Den Europæiske Union, og hvad perspektiverne er for en global EU-politik på mellemlang og lang sigt?

Svar afgivet på Kommissionens vegne af Philippe Busquin

(29. marts 2001)

Efter Kommissionens opfattelse kan brint som motorbrændstof både gavne miljøet og være med til at forbedre energiforsyningssikkerheden. I særdeleshed tegner brændselsceller, der benytter brint som brændstof, meget lovende med hensyn til effektiv og forureningsfri (ved brugsstedet) energiomdannelse. Hvor store fordelene er afhænger i høj grad af, hvordan brinten produceres, distribueres, oplagres og bruges. Brintens fordele skal også sammenholdes med andre fornyelige brændstoffer til transport. De uønskede virkninger fra transport kan desuden forsøges reduceret ved en mere fordelagtig fordeling mellem forskellige transportmåder. Kommissionen har til hensigt at løse disse spørgsmål i sammenhæng, med udgangspunkt i igangværende politiske initiativer vedrørende transport og mobilitet, luftkvalitet og miljø samt globale klimaændringer.

Inden for de seneste ti år er der afsat stadig flere midler under EU's programmer for forskning og teknologisk udvikling (FTU) til forskning i brændselsceller og brintteknologi inden for transport. Stigningen i FTU-midler til brændselsceller og brintteknologi har været fra ca. 7,5 mio. EUR under 4. rammeprogram til 18 mio. EUR under 5. rammeprogram (heraf 2-3 mio. til brintteknologi). Til brintfremstillingen er flere forskellige processer og primære energikilder under undersøgelse. Indsatsen rettes mod en væsentlig nedbringelse af omkostningerne. Der sker fremskridt inden for harmoniserede standarder, forskrifter og sikkerhed for brintbiler. EU har ligeledes indledt drøftelser med de mest interesserede parter om nye brændstoffer til transportsektoren, herunder brint, som opfølgning på grønbogen om energiforsyningssikkerhed(1). I den kommende hvidbog om en fælles transportpolitik og en meddelelse om renere bytransport. Man er ved at forberede en undersøgelse af fornyelige brændstoffer inden for transport, herunder brint fremstillet ved hjælp af fornyelige energikilder.

EU er også ved at undersøge, om der skal oprettes en EU-rådgivningsgruppe vedrørende FTU i brændselsceller og brint. Den skal hjælpe EU med at gøre europæisk FTU mere effektiv og sammenhængende i forbindelse med Det Europæiske Forskningsrum. Dette kunne bidrage til at støtte udvikling af et brintdrevet køretøj med brændselsceller, udbygning af komponentindustrien og underleverandørkæderne og fremme af harmoniserede standarder og forskrifter om systemintegration og sikkerhed, brintpåfyldningsinfrastruktur og grænsefladen mellem køretøj og brændstofstander.

Kommissionen forbereder i øjeblikket en undersøgelse vedrørende fornyelige brændstoffer inden for transport. I undersøgelsen skal der bl.a. ses nærmere på brint fra fornyelige energikilder som en af mulighederne.

(1) KOM(2000) 769 endelig udgave.